Bohaai oor omstrede oudjoernalis in Tito se spanRanjeni Munusamy (Foto: Twitter) Die aankondiging dat ŉ voormalige politieke joernalis van die Sunday Times, Ranjeni Munusamy, in die ministerie van finansies aangestel is, het Woensdag groot reaksie uitgelok. Mashudu Masutha Rammutle, woordvoerder van die ministerie, het in ŉ kort verklaring bevestig Munusamy is aangestel as ŉ gemeenskapsuitreikbeampte. “Dit is die voorreg van die minister om enigiemand in sy span aan te stel volgens die voorskrifte van die ministeriële handboek.” Tito Mboweni, die minister van finansies, het Dinsdagaand foto’s van ŉ vergadering van die mediumtermyn-begrotingsraamwerk (MTBR)-span gedeel. Hy het gespog met die span wat besig is om sy toespraak te skryf. Munusamy is in 2019 deur senior- Valke-beampte Kobus Roelofse by die staatskapingskommissie geïmpliseer. In getuienis voor die kommissie is onthul dat ŉ bedrag van meer as R140 000 in 2008 glo van ŉ geheime fonds van die polisie se misdaadintelligensie-eenheid aan Munusamy oorbetaal is om haar voertuiglening af te betaal. Die Ekonomiese Vryheidsvegters (EFF) het in ŉ verklaring gesê hy gee Mboweni sewe dae om Munusamy uit die amp te verwyder anders sal die party die relevante owerhede kontak om dit namens hom te doen. “Die EFF verwerp met minagting die aanstelling van Ranjeni Munusamy as politieke sekretaris tot die minister van finansies,” lui die verklaring. “Munusamy is ŉ oudjoernalis, oud-werknemer van die Vriende van Jacob Zuma Trust en die ontvanger van onverklaarbare geld uit die intelligensiefonds.” Die party noem die aanstelling “roekeloos, gevaarlik en irrasioneel”. Phakamile Hlubi-Majola, woordvoerder van Numsa, het ook op die aanstelling reageer. “Ranjeni Munusamy is nog nie onskuldig bevind ná bewerings van korrupsie nie. Sy het geweier om voor die Zondo-kommissie te verskyn om haarself te verdedig. Tog het [Tito Mboweni] haar aangestel om die begrotingstoespraak te skryf. [Jy is skaamteloos.]” The core MTBPS speech drafting Team meeting today, October 20, 2020. to work on how to frame the speech.This is how it works: based on the Cabinet budget fiscal framework,different teams in the National Treasury write chapters in the big document,the core team drafts the speech. pic.twitter.com/u92RuYXeNq — Tito Mboweni (@tito_mboweni) October 20, 2020